जूते-मोजे, बुर्के उतरवाने के बाद विद्यार्थियों को देने दी परीक्षा
माध्यमिक शिक्षा मंडल की परीक्षा की शुरुआत बुधवार को 12वीं के हिंदी विशिष्ट विषय के साथ हुई। विद्यार्थियों को भारी बंदोबस्त से गुजरते हुए परीक्षा केंद्र पहुंचना पड़ा। मप्र लोक सेवा आयोग की परीक्षा जैसे ही नकल रोकने के इंतजाम किए गए थे। परीक्षार्थियों को शिक्षकों ने रोका और जूते-मोजे उतारकर ही अंदर जाने दिया। अल्पसंख्यक छात्राओं से उनके बुर्के भी उतरवा लिए।
जिले के 96 केंद्रों में हुई परीक्षा में 8 हजार 871 नियमित विद्यार्थियों में से 67 अनुपस्थित रहे जबकि 4 हजार 374 प्रायवेट में से 612 परीक्षा देने नहीं आए। विद्यार्थियों को इस बार प्रश्नपत्र से पहले उत्तरपुस्तिका दी गई। अब तक की पूर्व परीक्षाओं में छात्रों को प्रश्न पत्र पहले दिए जाने के नियम में संशोधन किया गया है। परीक्षा प्रारंभ होने के 10 मिनट पूर्व छात्रों को उत्तर पुस्तिका दी गई तथा 5 मिनट पूर्व प्रश्नपत्र दिए गए। परीक्षा से पहले विद्यार्थियों के अलावा केंद्राध्यक्ष, सहायक केंद्राध्यक्ष आदि के मोबाइल भी सीलबंद अलमारी में रखे गए। परीक्षा खत्म होने के बाद ही इन्हें लौटाया गया। संवेदनशील 17 निजी स्कूलों में 4 हजार 347 प्रायवेट विद्यार्थियों ने परीक्षा दी। पहले दिन कोई नकल प्रकरण नहीं बना।
परीक्षा हाल के बाहर जूते- मोजे उतारते छात्र।
कन्याशाला में छात्राओं से बुर्के उतरवाए।
12वीं के छात्रों ने हल किया हिंदी विशिष्ठ का पेपर
पाठ के बीच में से पूछ लिए सवाल
प्रश्नपत्र के पैटर्न में इस साल कुछ बदलाव किए गए। विद्यार्थी रमेश बुंदेेला, प्राची पटेल आदि ने बताया नए पैटर्न के कारण प्रश्नपत्र हल करना पहले से मुश्किल लग रहा था। आमतौर पर हर साल केवल पाठ के बाद लिखे प्रश्न ही पेपर में पूछे जाते रहे है लेकिन इस बार पाठ के बीच से भी प्रश्न लिए गए है। इससे परेशानी हुई। शेष प्रश्नपत्र आसान रहा।
एक शिक्षक की दो जगह लगा दी ड्यूटी
रेंडम तरीके से केंद्राध्यक्षों की ड्यूटी लगाने में कुछ गड़बड़ियां भी सामने आई है। इसमें एक ही शिक्षक की दो स्कूलों में ड्यूटी लगा दी गई। शिक्षक सतीश पाटीदार का मोतीपुरा और टेमला हायर सेकंडरी स्कूल में ड्यूटी नाम आया। आखिर वे मोतीपुरा स्कूल ही पहुंचे। लेकिन उनकी ड्यूटी से टेमला स्कूल का गणित बिगड़ गया। यहां 14 पर्यवेक्षकों की आवश्यकता है, लेकिन रेंडमाइजेशन से महज 6 शिक्षक ही भेजे गए। जिसमें से एक सतीष पाटीदार भी है। परेशान के चलते स्कूल प्राचार्य भागीरथ पाटीदार से संकुल से 14 शिक्षकों की ड्यूटी लगाई।
hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva